Nafarroako Parlamentuko Mahaiak, 2021eko otsailaren 1ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkezturiko galdera, “NAVanza-Herri eta hiri erresilienteak eta jasangarriak eraikitzeko suspertze-plana” izeneko proiektuari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2021eko otsailaren 1ean

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko Adolfo Araiz Flamarique jaunak honako galdera hauek aurkezten dizkio Legebiltzarreko Mahaiari, izapidetu ditzan eta idatziz erantzun dakien:

Joan den urtarrilaren 25ean Nafarroako Gobernuak lurralde- eta gizarte-kohesioaren estrategian sartzen diren proiektuak aurkeztu zituen; aurreikusita dago 49 proiektu estrategiko abiaraztea.

Aurreikusitako ekimenen artean azpimarratzekoa da “NAVanza-Herri eta hiri erresilienteak eta jasangarriak eraikitzeko suspertze-plana” izenekoa.

Plan horretan aurreikusten den inbertsioaren aurrekontua 308 milioi eurokoa da, 2021etik 2026ra bitarte exekutatzekoa; zenbatesten den kofinantzaketa publikoa guztizkoaren % 42,55 da. Helburu du foru administrazioaren eta toki administrazioen arteko kooperazioa, optimizatze aldera inbertsioak eta eraldaketak sustatzea toki entitateen eskumeneko arloetan.

Ezartzen bada planaren finantzaketa publikoa aurreikusitako inbertsioen % 42,55 dela, nola lortuko du Gobernuak gainerako % 57,45?

Plan horretako zer proiektu zehatz aurreikusten da ekarpen pribatuen bidez finantzatzea?

Planak zer lotura izanen du etorkizuneko Toki Inbertsioen Planarekin edo uraren eta hondakinen plan zuzendariekin? NAVanza Planerako ekarpen publikoek murrizketarik ekarriko al dute nolabait toki inbertsioen planean edo plan gidarietan?

Iruñean, 2021eko urtarrilaren 26an

Foru parlamentaria: Adolfo Araiz Flamarique